CELEX: 62008TN0125
Language: fi
Date: 2008-03-14 00:00:00
Title: Asia T-125/08: Kanne 14.3.2008 — Atlantean v. komissio

9.5.2008   
            
            
               FI
            
            
               Euroopan unionin virallinen lehti
            
            
               C 116/28
            
         Kanne 14.3.2008 — Atlantean v. komissio
   (Asia T-125/08)
   (2008/C 116/51)
   Oikeudenkäyntikieli: englanti
   Asianosaiset
   
      Kantaja: Atlantean Ltd (Killybegs, Irlanti) (edustajat: solicitor M. Fraser, barrister G. Hogan, barrister E. Regan ja barrister C. Toland )
   
      Vastaaja: Euroopan yhteisöjen komissio
   Vaatimukset
   
               —
            
            
               vastaaja on velvoitettava korvaamaan kantajalle vahinko, joka sille aiheutui 4.4.2003 tehdystä komission päätöksestä 2003/245/EY siltä osin kuin kyseisellä päätöksellä sääntöjenvastaisesti hylättiin Irlannin pyyntö MFV Atlantean -nimisen aluksen kapasiteetin lisäämiseksi; kyseisen vahingon määrä on 7 419 522 euroa, sillä varauksella, että vahingon määrä päivitetään oikeudenkäynnin aikana koron, jota on maksettava 4.4.2003 alkaen siihen saakka, kunnes asia on lopullisesti ratkaistu, sekä viivästyskoron, jota on maksettava siinä tapauksessa, että kyseisten määrien maksaminen tuomion julistamisen jälkeen viivästyy, tavoin
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Nyt esillä olevassa asiassa kantaja vaatii sopimuksenulkoiseen vastuuseen perustuvalla kanteellaan korvausta vahingosta, joka sille väitetysti aiheutui 4.4.2003 tehdystä komission päätöksestä 2003/245/EY, jolla hylättiin Irlannin esittämä pyyntö, joka koski kantajan Atlantean-aluksen kapasiteetin lisäämistä kokonaispituudeltaan yli 12 metrin pituisten alusten turvallisuutta, navigointia, hygieniaa, tuotteiden laatua ja alusten työoloja koskevien parannusten ottamiseksi huomioon (1) neljännen monivuotiseen ohjausohjelman yhteydessä. Kyseinen päätös kumottiin yhteisöjen ensimmäisen oikeusasteen tuomioistuimen 13.6.2006 antamalla tuomiolla kantajan Atlantean-alusta koskevilta osin (2).
   Kantaja esittää väitteidensä tueksi, että tehdessään sanotun kumotun päätöksen komissio loukkasi useaa ylemmäntasoista sääntöä. Kantajan mukaan kyseiseltä toimielimeltä ensinnäkin puuttui, kuten ensimmäisen oikeusasteen tuomioistuin antamassaan tuomiossa totesi, toimivalta kumotun päätöksen tekemiseen, ja lisäksi se loukkasi oikeusvarmuuden periaatetta, luottamuksensuojan periaatetta, taannehtivuuskiellon periaatetta, syrjintäkiellon periaatetta ja suhteellisuusperiaatetta, laiminlöi EY 253 artiklassa säädetyn perusteluvelvollisuutensa, loukkasi kantajan oikeutta tulla kuulluksi sekä käytti harkintavaltaansa väärin. Kantaja väittää lisäksi, että komissio jätti ilmeisellä ja vakavalla tavalla ottamatta huomioon harkintavaltansa rajat. Kantaja katsoo, että näissä olosuhteissa pelkkä yhteisön oikeuden virheellinen soveltaminen merkitsee riittävän ilmeistä oikeussäännön rikkomista.
   Kantaja väittää lisäksi, että sille on aiheutunut ja sille yhä aiheutuu merkittävää tappiota ja vahinkoa, mikä on suora seuraus siitä, että komissio teki asianomaisen kumotun päätöksen, sillä kantaja joutui hankkimaan lisää korvaavaa monikäyttökapasiteettia. Kantaja katsoo, että sille aiheutunutta vahinkoa on näin ollen pidettävä todellisena ja varmana vahinkona.
   
      (1)  EUVL 2003 L 90, s. 48.
   
      (2)  Asia T-192/03, Atlantean Ltd. V. komissio, tuomio 13.6.2006, Kok. 2006, s. II-42.